**Govor Marijana Križmana, predsednika ZZB NOB Slovenije, na planini Golobar, 29. 4. 2023**

Drage tovarišice in tovariši, spoštovani prisotni.

Hvala, da ste me povabili za govornika, da se na ta način tudi osebno lahko poklonim spominu žrtvam fašizma.

Žrtvam, ki so jih ob ustanavljanju Gradnikove brigade, obkolili italijanski vojaki in jih v navzkrižnem ognju 43 pobili. Padli so mladi ljudje, ki so se odzvali klicu domovine. Tistim, ki jim ni bilo vseeno za namere okupatorja in njegov načrt poitalijančevanja - za izbris identitete - spreminjali so namreč imena, celo na spomenikih domačih pokopališč. Ti mladi ljudje so s svojo borbo in žal tudi smrtjo dokazali, da svoboda ni samoumevna, ne pride sama. Sodelovanje z okupatorjem pa pomeni zamolčanje materinega jezika in povzroči lahek plen tuje vojske, ki je potrebovala izdajalce, informatorje in ljudi, ki so bili pripravljeni dvigniti roko na svoj narod - kot na primer MVC - milizie volotari anti comuniste, kasneje domobrance, ki so na Hitlerjev rojstni dan, 20. aprila 1944 prisegle zvestobo Nemcem ali bolje rečeno SS-sovcem. Nemci so jih potrebovali za lov na partizane, podpornike in aktiviste OF. Najbolj zavržno je, da nekateri danes poskušajo kriminizirati partizane ter tako prikazati domobrance kot borce za Slovenijo. Kakšna pa bi bila njihova Slovenija, brez Primorske, Prekmurja in brez Koroške? Nekaj je gotovo, mi bi govorili italijanski jezik in bili del pokrajine Frijuli Venezia – Giulia. Takšno usodo so nam namenili okupatorji, njihovi pomagači pa so jim zvesto kot ubogljivi psi sledili.

Tako so povzročili narodni razkol, ki je še danes brez sramu in samorefleksije v politiki še kako prisoten. Kako so bili izdajalci obravnavani drugje po svetu pa je vsem jasno, le del slovenske politike iz te narodne sramote kuje politične točke.

Spoštovani, naj spregovorim o nedavnem prazniku OF, ki je združil slovenski narod v boju proti štirim okupatorjem.

Dan upora proti okupatorju je dan Osvobodilne fronte, kajti dejstvo, da je OF postala množično gibanje, v katerem je med vojno sodelovalo več kot sto tisoč aktivistov in sodelavcev. To gibanje je vodilo osvobodilni boj in narodno, družbeno ter kulturno revolucijo. Kot so dokazali zgodovinarji, se je od vsega začetka imenovala osvobodilna in ne proti imperialistična. Bila je obče narodno in nadstrankarsko gibanje, zato je vase sprejelo vsakogar, ki je podpiral točke in program OF, tudi duhovnike, ki so se predvsem na Primorskem množično vključevali v OF.

Zato bo 27. april za ZZB vedno in predvsem praznik v spomin na ustanovitev OF slovenskega naroda in na njeno neovrgljivo vsestransko vlogo pri spodbujanju množičnega dejavnega vključevanja prebivalstva v upor. Uradno veljavno, kompromisno poimenovanje praznika «Dan upora zoper okupatorje« neupravičeno zamegljuje bistveno zgodovinsko dejstvo in prikriva namen tega zamegljevanja: izraz OF, pomensko prežet z upornostjo zoper fašističnega in nacističnega okupatorja in nabit z nacionalnim ponosom, se je zamenjal s splošnim izrazom »okupator«.

S tem so se odprla vrata za vnašanje pomenskih opredelitev, ki jih omogoča in upravičuje zgodovinski revizionizem.

Z njim je »čakanje na upor« izenačeno z dejanskim uporom, sodelovanje z okupatorjem pa izenačeno s »plemenitim« bojem »zoper sovražnika«. Zanikanje pomena OF v razvoju slovenske narodne skupnosti ni naključno in tudi ni nastalo z rojstvom samostojne države.

Za nekatere je moteča tudi rdeča zvezda, simbol miru, svobode, uporništva in naših partizanov. Radi bi jo prepovedali, izbrisali iz našega spomina in jo ukinili. Po sodni poti bi prepovedali tudi ZZB, ker ohranjamo spomin na narodnoosvobodilni boj, ker se upiramo politikantom in novodobnim revizionistom. Takšni nam v imenu umišljene sprave želijo kratiti pravico do spoštljivega spomina na tigrovce, žrtve fašističnega in nacističnega nasilja, padle borce in aktiviste, na junake narodnoosvobodilnega gibanja. Na vse, brez katerih danes v slovenski Istri, na Štajerskem in v Prekmurju – ne bi več govorili slovensko. In tudi Primorska ne bi bila del sedanje slovenske države z dostopom do morja. Brez slovenskega partizanskega gibanja slovenska skupnost v Avstriji ne bi imela mednarodnopravne zaščite svojega položaja in pravic z Avstrijsko državno pogodbo.

Prav zahvaljujoč OF in partizanskemu gibanju lahko danes glasno in z vso moralno pravico ponovimo »nikoli več«. Povzdignemo glas proti vojnam, nasilju, glas za mir in sožitje, za blagor ljudi in narodov, dostojanstvo in spoštovanje človekovih pravic vseh ljudi, ne glede na barvo, vero in politično prepričanje. Za vse ljudi, ki bežijo pred brezumnim vojnim nasiljem in rešujejo svoje življenje ali iščejo prostor pod soncem za delo in preživetje.

Dovolite, spoštovani prisotni, da spregovorim še nekaj besed o spravi, ki je je kot kaže spet predmet razprav v nekaterih krogih.

Do pomiritve ne morejo voditi dejavnosti za »spravo«, ki zamegljujejo in zanikajo zgodovinska dejstva, že medvojne dogovore in odločitve zaveznikov ter povojne širše zgodovinske mednarodne okoliščine, ki so vplivale na takratne presoje in odločitve. Še manj do pomiritve vodijo dejavnosti, ki namenoma ignorirajo dejstvo, kdo je bil na kateri strani, ki skušajo izenačevati partizansko gibanje in sodelovanje z okupatorjem, izenačiti domoljubni in samoohranitveni upor proti okupatorju z zavestnim podrejanjem in hlapčevanjem okupatorju, kriminalizirati partizansko gibanje in narodnoosvobodilni boj ter rehabilitirati domobranstvo. Bili smo in smo proti zlorabi pietete in zgodovine za politične spopade in delitve; bili smo in smo za spoštljiv odnos do vseh mrtvih in pravico do groba slehernega, ki je izgubil življenje me drugo svetovno vojno in zaradi nje.

»Sprava«, kakršno nam vsiljujejo, ni prvi pogoj za umiritev, ampak je njeno nasprotje, je podlaga za večno razdvajanje in sovraštvo. Razdeljenost, odpuščanje in pomiritev moremo preseči in doseči, vendar brez sprevračanja vrednot, z iskreno skupno voljo za boljšo prihodnost mladih in vseh nas. Mlajše generacije, ki so rojene po vojni, veliko let po zmagi nad fašizmom in nacizmom, ne potrebujejo nobene tako imenovane sprave.

Pieteta do mrtvih pa zahteva, da na njihovih grobovih ne bijemo političnih in ideoloških bitk ter ohranjamo spoštljiv odnos do vseh mrtvih, vseh junakov in žrtev velikega in tragičnega časa naših polpreteklih dni.

26. aprila smo se v Šoštanju z državno proslavo OF, kjer je bila slavnostna govornica predsednica Državnega zbora republike Slovenije Urška Klakočar Zupančič, spomnili na Kajuha, ki je svoje življenje izgubil davnega leta 1944 - toda umrl ni. Živi skozi svojo poezijo, ki se je v slovenskem narodu trdno zasidrala že v prvih mesecih okupacije. Živi zato, ker je bil glasnik revnih, brezpravnih, pesnik upora in pesnik upanja. Njegova prva in edina, še skromna, pesniška zbirka v času življenja, je izšla tri mesece pred njegovo smrtjo in bila potem do konca vojne v takšni ali drugačni obliki ponatisnjena še dvajset krat. To priča o izjemni priljubljenosti med civilnim prebivalstvom in partizani.

Državna televizija, pa še kakšna druga, se v teh dneh na vse pretege trudijo zanikati OF, znova in znova poskušajo diskreditirati narodnoosvobodilni boj, sejejo seme dvoma in poskušajo prikazati domobranstvo v povsem drugi luči - ne kot izdajalce slovenskega naroda. Domobranci delijo usodo svojega ustanovitelja generala Erwina Rosenerja SS-ovca, odgovornega za poboje civilistov v Sloveniji med drugo svetovno vojno, za kar je bil posledično po vojni obsojen na smrt. Prav tako je bil posmrtno obtožen na Nurenberških procesih za vojne zločine.

To so dejstva, vse drugo je kratkovidno politikantstvo v službi potvarjanja zgodovine druge svetovne vojne. Smrt fašizmu!